Liiklusõnnetuste põhjuste väljaselgitamise ekspertkomisjon

Saaremaa Vallavalitsus 03.04.2025

Tallinna tn 10

93819 Kuressaare

vald@saaremaavald.ee

Väljavõte liiklusõnnetuse kokkuvõttest

Edastan teadmiseks ja liikluskeskkonna parandamiseks tehtud ettepanekute realiseerimise otsustamiseks väljavõtte liiklusõnnetuste põhjuste väljaselgitamise ekspertkomisjoni poolt koostatud liiklusõnnetuse kokkuvõttest.

|  |  |
| --- | --- |
| Liiklusõnnetuse number | 24-69 |
| Liiklusõnnetuse aeg | 19. dets 2024 kell 17:42 neljapäev |
| Liiklusõnnetuse koht | J. Smuuli tn ja Põhja tn ristmik, Kuressaare linn, Saaremaa vald |
| Liiklusõnnetuse koha koordinaadid | x: 411668; y: 6458649 |
| Liiklusõnnetuses osalenud sõidukeid | 1 |
| Liiklusõnnetuses osalenud isikuid | 2 |
| Liiklusõnnetuses vigastatuid | - |
| Liiklusõnnetuses hukkunuid | 1 |

**1. Liiklusõnnetuse toimumise koha kirjeldus**

1.1.  Liiklusõnnetus toimus Saare maakonnas, Saaremaa vallas, Kuressaare linnas Smuuli ja Põhja tänava ristmikul.

1.2. Smuuli tänaval on tee tiitli suunas paremal väljaehitatud äärekiviga kõnnitee, vasakul kõnnitee välja ehitamata. Smuuli tänav pinnati üle 2024. aasta suvel (uuendati teekate) ja seejärel uuendati teekattemärgistusena telgjoon (921). Põhja tänaval teekattemärgistus puudub, samuti on kõnniteed  välja ehitamata, viimane pindamine 2022. aasta suvel. Ristmik on ümbritsetud vahetult tihedalt eramajadega, lähimad kortermajad paarisaja meetri kaugusel. Tänavavalgustus on olemas ja oli sisse lülitatud. Tegemist on ühe suurima liiklussagedusega tänavaga Kuressaare linnas, kus 2018 aastal on mõõdetud ööpäevaseks liiklussageduseks 2600 sõidukit. Suurim lubatud kiirus mõlemal tänaval 50 km/h. Jalakäijad kasutavad sageli antud ristmikku tee ületamiseks.

1.3. Õhutemperatuur õnnetuse ajal 6,5-6,8 kraadi, ilma oli pilvine ja oli tihe vihmasadu. Teekate oli vihmast märg.

1.4. 2018. aastal on registreeritud liiklusõnnetus antud ristmikul, kus toimus kahe sõiduki kokkupõrge (asjakahju). Umbes 30 aastat tagasi toimus liiklusõnnetus jalgratturi ja bussi vahel, kus jalgrattur hukkus.

**2. Liiklusõnnetuse lühikirjeldus**

2.1. Liiklusõnnetuses osalesid

* veoauto (kaubik) Opel Movano, esmane registreerimine 03.04.2012, mida juhtis 48-aastane mees.
* jalakäija, 83-aastane naine.

2.2. Mööda Juhan Smuuli tänavat Tallinna tänava poole liikunud kaubik Opel sõitis Põhja tänava ristmikul otsa juhi suhtes vasakult paremale Smuuli tänavat ületanud jalakäijale. Juhi sõnul märkas ta jalakäijat alles vahetult enne kokkupõrget. Jalakäija paiskus autolt saadud löögi tagajärjel 15 meetri kaugusele, sai raskelt vigastada ja suri teel haiglasse kell 18:07.

**3. Liikluskeskkonda puudutavad riskitegurid ja muud asjaolud**

3.1. Liiklusõnnetuse toimumise ajal oli tihe vihmasadu. Nähtavust halvendasid märg teekate ning vastu tulevate sõidukite tuled.

3.2. Liiklusõnnetus juhtus pimeda ajal.

3.3. Lähim ülekäigurada asub 260 meetri kaugusel.

**4. Ettepanekud liikluskeskkonna parandamiseks konkreetse liiklusõnnetuse toimumise kohal**

4.1. Kaaluda Põhja tänava ristmikule üle J. Smuuli tänava ohutussaarega ülekäiguraja rajamist ning parandada ristmiku valgustatust.

Hindamaks tehtud ettepanekute asjakohasust, palun tagasisidet, kas kavandate ettepanekute või teiste meetmete rakendamist. Kui mitte, siis on oleks komisjoni jaoks oluline teada, mis põhjustel neid ei rakendatud.

Lugupidamisega

Villu Vane

komisjoni esimees

liiklusohutuse osakond

/allkirjastatud digitaalselt/

5093712

villu.vane@transpordiamet.ee